Source: https://viaiuris.sk/aktuality/najvyssi-sud-rozhodol-mesto-trencin-musi-spristupnit-pravny-audit/
Timestamp: 2019-11-11 23:09:02+00:00

Document:
Najvyšší súd rozhodol: Mesto Trenčín musí sprístupniť právny audit - VIA IURIS
Najvyšší súd potvrdil prelomové rozhodnutie Krajského súdu v Trenčíne vo veci infožiadosti Centra environmentálnych aktivít (CEA) v jeho spore s Mestom Trenčín. Aktivisti už od roku 2011 žiadali mesto o sprístupnenie Správy z právneho auditu a po opakovaných súdnych konaniach súdy nielenže vyhoveli žalobe CEA, ale aj prikázali mestu, aby požadovanú správu žiadateľom poskytlo.
Súd už dvakrát vyhovel žalobe (CEA), avšak mesto Trenčín ani po štyroch rokoch požadovanú informáciu nesprístupnilo. Mesto od začiatku účelovo obchádzalo a porušovalo zákon v zjavnej snahe utajiť výsledky právneho auditu, ktorý skúmal stav zanechaný bývalým vedením mesta. Mesto najskôr tvrdilo, že sprístupnením správy by porušilo ochranu duševného vlastníctva podľa autorského zákona, neskôr správu nesprístupnilo, lebo údajne nevedelo, čo vlastne žiadateľ chce. Krajský súd v Trenčíne vo svojom druhom rozhodnutí v máji 2014 tieto argumenty mesta opakovane zamietol a vyhovel žalobe CEA, pričom tentoraz mestu prikázal, aby správu sprístupnilo. Mesto sa proti rozsudku odvolalo na Najvyšší súd a vzápätí začalo tvrdiť, že správu už nemá, pretože ju už nepotrebovalo a z dôvodu ochrany autorských práv ju odpredalo naspäť autorovi. Najvyšší súd všetky argumenty mesta zamietol a potvrdil rozhodnutie Krajského súdu, podľa ktorého je mesto teraz povinné správu sprístupniť žiadateľom.
„Mesto pri vybavovaní tejto žiadosti o informácie postupuje od začiatku nezákonne, pričom na základe vymyslených dôvodov a pseudoargumentov hrubo porušuje ústavné právo verejnosti na informácie. Takýto postup je neprijateľný. Oneskorené sprístupnenie informácií v čase, kedy sú tieto už neaktuálne, totiž spôsobuje, že ústavné právo na informácie sa stáva iluzórnym a nevykonateľným,“ konštatuje Eva Kováčechová, advokátka spolupracujúca s VIA IURIS, ktorá v tomto spore zastupuje žiadateľa – CEA. „Napriek tomu dúfame, že mesto konečne splní svoju zákonnú a ústavnú povinnosť a žiadateľom poskytne celú Správu z právneho auditu.“
„Sme radi, že Najvyšší súd definitívne potvrdil náš právny názor a odmietol všetky pseudoargumenty vedenia mesta. Z rozsudku jednoznačne vyplýva, že občania majú plné právo vidieť právny audit, štyri roky nezákonne utajovaný primátorom Mesta Trenčín,“ hovorí Richard Medal, riaditeľ CEA.
Podľa Norberta Brázdu, spoluzakladateľa CEA: „Richard Rybníček zjavne uprednostňuje pred verejnými záujmami iné záujmy, aj za cenu hrubého a účelového porušovania zákona a ústavných práv občanov. Budeme preto žiadať, aby súdne trovy a ďalšie náklady mesta spojené s touto kauzou nezaťažovali rozpočet mesta, ale aby ich osobne uhradil primátor.“

References: súd 
 súd 

Súd 
 súd 
 súd 
 súd 
 súd